במסגרת הודעת החדילה עתרה המשיבה בבקשה להאריך לה את המועד להגשת הודעת החדילה עד למועד הגשתה בפועל, והמבקש מצדו הודיע כי הוא מסכים להארכה כמבוקש.
המבקש, עמר חמאיסי (להלן: "המבקש"), תושב כפר כנא, הגיש ביום 21.3.16 כנגד המועצה המקומית כפר כנא (להלן: "המשיבה"), בקשה לאישור תובענה כייצוגית בצירוף תובענה ייצוגית (להלן: "בקשת האישור" ו-"התובענה" בהתאמה), אשר במרכזן הטענה כי החל מיום 30.12.13 גבתה המשיבה שלא כדין היטל תיעול (להלן: "היטל התיעול"), בניגוד לחוק עזר לכפר כנא (תיעול), התשס"ט-2009 (להלן: "חוק העזר").
על פי הנטען, גביית היטל התיעול אינה עולה בקנה אחד עם הוראת חוק העזר האמור, שכן גם בהתעלם מהשאלה אם התקבל אישור מליאה, הרי וודאי לא התקבל אישור שר הפנים כנדרש בטרם הטלת החיוב.
המבקש העמיד את תביעתו האישית על סך של 5,419 ₪ (סכום היטל הסלילה שבו נשא בעצמו ביום 13.12.14), ואת סכום התביעה לכלל הקבוצה העמיד על סך של 5,419,000 ₪.
הקבוצה בשמה הוגשה בקשת האישור היא כלל תושבי כפר כנא אשר המשיבה הטילה עליהם היטל תיעול לאחר 30.12.13 ובטרם קבלת אישור מליאה ואישור שר הפנים.